Tampereen tunnetuin ruuhkasumppu väljenee merkittävästi: uudet kaistat avataan pian ja alikulku valmistuu – myös ongelmalliseen pullonkaulaan on tulossa ratkaisu

Yksi Tampereen perinteisimpiä ruuhkasumppuja Viinikassa saa näinä päivinä lisäkaistoja. Kaiken lisäksi on alettu suunnitella Viinikankadun ratasillan aiheuttaman pullonkaulan avaamista. Lempääläntielle avataan kolmas kaista Viinikan liittymästä alkaen marraskuun loppuun mennessä, kun liikennevalojen saneeraus saadaan valmiiksi. Viinikan liikenneympyrä ei enää ole ympyrä, mutta perinteinen ruuhkakeskittymä se on. Aamuisin jonot yltävät Lempääläntiellä liki Rautaharkkoa, iltapäivisin etelän suuntaan pyrkivät autoilijat jonottavat sekä Ratapihankadulla että Viinikankadulla. – Nyt on uusien järjestelyjen ensimmäinen vaihe lopuillaan. Lempääläntielle on valmistumassa etelän suuntaan kolme kaistaa aina Lahdenperänkadulle saakka, mikä helpottaa iltapäiväruuhkassa keskustasta poistumista, sanoo Tampereen kaupungin suunnittelupäällikkö Ari Vandell . Vaarallinen ylitys poistui Samoin on valmistunut uusi Viinikanojan ylittävä silta, jolla on myös kolme kaistaa etelään. Tämä helpottaa sekä Ratapihankadun että Viinikankadun ruuhkaisuutta, kun liikenneympyrän risteys vetää aiempaa paremmin. Iso parannus on saatu uuden sillan myötä myös jalankulkijoiden ja pyöräilijöiden turvallisuuteen, kun Viinikankadun ylittävä suojatie on korvattu alikululla. Alikulku avattiin maanantaina. Ratasillan eteläpuolella sijainnut suojatie oli yksi Tampereen vaarallisimmista, ja siinä sattui useita pahoja onnettomuuksia jalankulkijoiden, pyöräilijöiden ja autoilijoiden välillä. Lempääläntielle valmistui jo aiemmin tänä vuonna yksi lisäkaista pohjoisen suuntaan Kaartotieltä alkaen. – Lisäksi ennakkoon tehtiin Ratapihankadun eteläpäähän kaksi kääntyvien kaistaa etelän suuntaan, Vandell sanoo. Montako kaistaa? Nyt pohditaan ratasillan uusimista yhdessä liikenneviraston kanssa. – Itäiseen silta-aukkoon tulee kolme kaistaa pohjoisen suuntaan ja kaksi niistä on ajateltu Ratapihankadulle kääntyviä varten. Suunnitelman mukaan myös Ratapihankatu rakennetaan 2+2-kaistaiseksi Kanslerinrinteelle saakka. Vandell sanoo, että vanha ratasilta olisi joka tapauksessa uusittava. Todennäköisesti paikalle tulee perätysten kaksi siltaa, jolloin myös lännen puoleiseen silta-aukkoon saadaan tarvittaessa rakennettua kolme kaistaa. – Sitä tosin pitää vielä miettiä, onko kolmannesta kaistasta tässä kohdassa hyötyä. Lisäksi saamme sillan uusimisella lisätilaa jalankululle ja pyöräilylle. Liikennevirasto on jo kiirehtinyt ratasillan uusimista. Vandell sanoo, että työ alkaa aikaisintaan vuonna 2020. – Todennäköisesti aloitus menee vähän myöhemmäksi. Kolmannessa vaiheessa ratasillan valmistuttua on suunniteltu rakennettavaksi mittavat jalankulku- ja pyöräilyreitit eritasoon eli Viinikan liikenneympyrään tulisi monta uutta alikulkua, joilla korvataan nykyisiä suojateitä. Niiden toteutus on kuitenkin muun muassa tilan ja korkeussuhteiden takia haasteellista. Reitti maan alle? Suunnittelun yhteydessä tutkitaan myös pitkälle tulevaisuuteen ulottuvia järjestelyjä Viinikankadulla yliopiston kohdalla. Jossain vaiheessa laajennetaan ehkä Hämpin parkkia itään päin, ja silloin mahdollisesti yksi ajotunneli parkkiin ja parkista tulisi yliopiston alta Viinikankadulle. Viinikan liittymää kutsutaan myös Viinikan liikenneympyräksi paikalla aikoinaan sijainneen liikenneympyrän vuoksi. Liittymä on Tampereen keskustan alueelta etelään suuntautuvan liikenteen solmukohta. Lisäkaistojen avulla helpotetaan etenkin iltapäivän työmatkaruuhkaa keskustasta etelän suuntaan. Lisäkaistat avataan marraskuun loppuun mennessä. Nyt suunnitellaan Viinikankadulla olevan vanhan ratasillan uusimista. Tavoitteena on saada silta-aukkoja nykyistä leveämmiksi lisäkaistoja varten.